**Informatīvais ziņojums “Par Zviedrijas valdības dāvanu Latvijas simtgadē un Latvijas dalību Zviedrijas – Latvijas Sadarbības fondā (*The Foundation for Sweden - Latvia Cooperation Fund*)”**

*Pamatinformācija*

2018. gada 26. maijā Zviedrijas ārlietu ministre Margota Valstrēma (*Margot Wallström*) 14. Baltiešu dienas svinību laikā Stokholmā, Zviedrijā, klātesot visiem trim Baltijas valstu ārlietu ministriem, publiski paziņoja par Zviedrijas valdības dāvanu Baltijas valstu simtgadēs – trīs sadarbības fondu dibināšanu, piešķirot Zviedrijas valdības ieguldījumu 10 miljonu zviedru kronu (apmēram viens miljons *euro*) apmērā katrā no tiem. Atbildība par fonda nodibināšanu un darbības uzsākšanu tika uzticēta Zviedrijas valdības ieceltai pagaidu komitejai šādā sastāvā: bijušais Zviedrijas finanšu ministrs Pērs Nudērs (*Pär Nuder*) (pagaidu komitejas vadītājs), bijusī Zviedrijas ārlietu ministre Laila Freivalds, bijušais premjerministrs un ārlietu ministrs Karls Bildts (*Carl Bildt*) un vēstnieks Anderss Junggrēns (*Anders Ljunggren*) (Pielikums Nr. 1).

2019. gada 7. janvārī Ārlietu ministrija saņēma pagaidu komitejas locekļa Andersa Junggrēna parakstītu 2019. gada 3. janvāra vēstuli Latvijas valdībai (Pielikums Nr. 2) ar apstiprinājumu par Zviedrijas – Latvijas Sadarbības fonda (turpmāk – Fonds) nodibināšanu un aicinājumu Latvijas valdībai kļūt par Fonda partneri.

Fonds ir nodibināts atbilstoši Zviedrijas normatīvajiem aktiem. Vēstulei pievienoti Fonda dibināšanas oficiālie dokumenti:

1. Zviedrijas valdības lēmums par Fonda dibināšanu, kas datēts ar 2018. gada 18. decembri un ko Zviedrijas valdības vārdā parakstījusi Zviedrijas ārlietu ministre Margota Valstrēma (Pielikums Nr. 3);
2. Zviedrijas valdības protokols ar lēmumu par 10 miljonu kronu piešķiršanu (Pielikums Nr. 4);
3. Zviedrijas valdības protokols ar lēmumu par Zviedrijas puses valdes locekļu iecelšanu (Pielikums Nr. 5);
4. Fonda statūti (Pielikums Nr. 6).

Saskaņā ar statūtiem Fonda mērķis ir sekmēt Zviedrijas un Latvijas sadarbību, veicinot savstarpēju zināšanu apmaiņu un izplatīšanu starp abu valstu iedzīvotājiem par kultūru un sabiedrības norisēm, tai skaitā popularizējot arī latviešu valodu Zviedrijā un zviedru valodu Latvijā. Īpaša uzmanība pievērsta jauniešu apmaiņai un sadarbībai, lai veicinātu sabiedrības saliedētību, radošumu, inovācijas un jaunu uzņēmumu veidošanos. Fonda mērķis ir aprakstīts vispārīgi, lai nākotnē Fonda valde brīvi varētu lemt par darbības virzieniem, dažādu projektu iniciēšanu un atbalstu, kā arī ilglaicīgas sadarbības veidošanu ar citām institūcijām.

Zviedrijai ir ilglaicīga pieredze šāda veida divpusēju fondu izveidošanā un uzturēšanā. Uz līdzīgiem principiem balstīti ir Zviedrijas - Somijas (izveidots 1960. gadā), Zviedrijas - Norvēģijas (izveidots 1949. gadā) un Zviedrijas – Islandes (izveidots 1994. gadā) sadarbības fondi. Fondu darbības intensitāte, fokuss un pieejamais finanšu apjoms ir dažāds. Piedāvātais sadarbības modelis ir apliecinājis savu ilgtspēju un pozitīvo atdevi. Līdz ar to paredzams, ka, veiksmīgi attīstoties, Fonds kļūs par instrumentu Latvijas ciešākai integrācijai Ziemeļvalstu reģionā.

*Fonda kapitāls*

Fondu veido neaizskaramais kapitāls un neierobežotais kapitāls. Fonda neaizskaramais kapitāls sastāv no Zviedrijas valdības piešķirtā ieguldījuma (10 miljoni zviedru kronu) un iespējamajiem Latvijas valdības un citu donoru ieguldījumiem, izņemot ieguldījumus, kas saņemti ar norādi, ka tie ir iekļaujami neierobežotajā kapitālā. Neaizskaramais kapitāls palielināsies vai samazināsies uzkrāto kapitalizēto līdzekļu, kapitāla pieauguma, kapitāla zaudējumu un korekciju par norakstītajām summām rezultātā. Fonda valde lems, kā nodrošināt neaizskaramo kapitālu pret inflāciju.

Pēc pagaidu komitejas sniegtās informācijas kapitāla apsaimniekošana uzticēta Zviedrijas Finanšu ministrijai pakļautai valsts pārvaldes iestādei “Kammarkollegiet”, kam ir liela pieredze šādu pakalpojumu veikšanā.

Kapitāls, kas nav iekļauts neizskaramajā kapitālā, ir neierobežotais kapitāls. Neierobežotais kapitāls veidojas no ieguldījumu neaizskaramajā kapitālā ikgadējās atdeves, kā arī no finansējuma, kas saņemts ar norādi, ka līdzekļi iekļaujami neierobežotajā kapitālā. Pamatā Fonda darbībai paredzēts izmantot tieši neierobežoto kapitālu, bet nepieciešamības gadījumā Fonda valde, saņemot abu valstu valdību apstiprinājumu, varēs lemt par neaizskaramā kapitāla izmantošanu. Arī administratīvās izmaksas paredzēts segt no Fonda neierobežotā kapitāla.

Par Fonda neierobežotā kapitāla izlietojumu ir tiesīga lemt tikai Fonda valde. Valdes pirmā sanāksme plānota Stokholmā, Zviedrijā 2019. gada pirmajā pusē. Fonda darbības pirmajā gadā, tas ir, šogad, neierobežotais kapitāls, kas veidojas no ieguldījuma neaizskaramajā kapitālā ikgadējās atdeves, vēl nebūs pieejams, līdz ar to Latvijas un Zviedrijas valdībām jānodrošina Fonda valdes locekļu dalība sanāksmēs 2019. gadā.

Lai veicinātu Fonda attīstību un palielinātu tā darbības iespējas, arī Latvijas valdība ir tiesīga piedalīties ar līdzfinansējumu, kas var būt gan daļa no neaizskaramā kapitāla, gan neierobežotā kapitāla.

Fonda mērķis ir veicināt Latvijas un Zviedrijas divpusējās attiecības, tai skaitā tā darbība būs vērsta uz cilvēku kontaktu sekmēšanu, zināšanu un informācijas apmaiņu, lai popularizētu Latviju Zviedrijā un Zviedriju Latvijā, kas nākotnē nesīs abpusēju labumu. Balstoties uz reciprocitātes principu, Ārlietu ministrija aicina Latvijas valdību piedalīties ar iemaksu Fonda neaizskaramajā kapitālā līdz 300 000 *euro* apmērā. Šāda iesaiste apliecinātu arī Latvijas puses labo gribu stiprināt divpusējās attiecības.

*Fonda valde*

Statūti nosaka, ka Fonda darbu vada Fonda valde, kuras bāzes vieta ir Stokholma, Zviedrijā. Valde sastāv no astoņiem locekļiem, katras valsts valdībai ieceļot četrus dažādu jomu pārstāvjus uz trim gadiem ar iespēju termiņu divkārt pagarināt. Ieceļot valdes locekļus, jāievēro dzimumu līdzsvars. Valdes priekšsēdētājs/-a tiks iecelts/-a katru gadu no valdes vidus – pamīšus no Zviedrijas un Latvijas. Statūtos noteikts, ka pirmajā Fonda pastāvēšanas gadā priekšsēdētājs/-a būs no Zviedrijas. Valdes darbs nebūs apmaksāts, bet administratīvās izmaksas tiks segtas no Fonda līdzekļiem.

Lai Fonds varētu uzsākt pilnvērtīgu darbu, Latvijas valdībai jāapstiprina četri Latvijas puses Fonda valdes locekļi, kas pārstāvētu kultūras, uzņēmējdarbības un citas sabiedrībai nozīmīgas jomas atbilstoši Fonda mērķim.

*Kontroles mehānismi*

Fonda darbības ikgadējo izvērtēšanu veiks Fonda valdes iecelts neatkarīgs auditors. Fonda valdes atskaite, kā arī auditora slēdziens par katru kalendāro gadu tiks iesniegti abu valstu valdībām ne vēlāk kā sešus mēnešus pēc kalendārā gada beigām.

Iesniedzējs:

ārlietu ministrs E. Rinkēvičs

Vīza:

 valsts sekretārs A. Pelšs

Andra Krūmiņa 67016243

andra.krumina@mfa.gov.lv